Broj: 711-I-588-P-68/22-02-21

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **na zahtjev obveznika Dina Perovića, direktora trgovačkog društva Eko d.o.o., zastupanog po punomoćniku, odvjetniku Josipu Bašiću iz Zadra,** za davanjem očitovanja,na 158. sjednici održanoj dana 11. veljače 2022.g. daje sljedeće

**OČITOVANJE**

**Na temelju članka 18. stavka 5. ZSSI-a, obveznik Dino Perović, može istovremeno uz obnašanje dužnosti direktora trgovačkog društva EKO d.o.o. za gospodarenje otpadom Zadarske županije obavljati i funkciju** **predsjednika sportske udruge, ukoliko već nije član upravnih i nadzornih tijela dviju neprofitnih udruga, pri čemu nema pravo na naknadu ili primanje dara vezano za navedenu funkciju u udruzi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Dino Perović, direktor trgovačkog društva Eko d.o.o., zastupan po punomoćniku, odvjetniku Josipu Bašiću iz Zadra. U Povjerenstvu je zahtjev zaprimljen 02. veljače 2022. pod poslovnim brojem 711-U-2123-P-68/22-01-5, povodom kojeg se vodi predmet broj P-68/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositelj navodi kako jedinice lokalne i područne (regionalne) samouprave imaju većinski udio u trgovačkom društvu EKO d.o.o., konkretno Zadarska županija, Grad Zadar i Grad Benkovac.

Podmositelj u ime obveznika Dina Petrovića traži mišljenje Povjerenstva postoji li mogućnost istovremenog obavljanja funkcije predsjednika udruge te pojašnjava da je riječ je o udruzi koja bi trebala biti osnovana od strane Grada Zadra i djelovati u području sporta, odnosno boksačkog saveza Zadra.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici navedenog Zakona.

Uvidom u registar Trgovačkog suda u Zadru utvrđeno je da je Dino Perović upisan kao direktor trgovačkog društva EKO d.o.o. za gospodarenje otpadom Zadarske županije,čiji su osnivači Zadarska županija, Grad Benkovac i Grad Zadar, te je isti stoga obveznik ZSSI-a.

Člankom 18. stavkom 5. ZSSI-a propisano je da obveznici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih o pravdanih troškova.

Sukladno odredbama članka 16. Zakona o udrugama („Narodne novine“, 74/14., 70/17. i 98/19.) broj članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

U zahtjevu se navodi kako se radi o budućoj udruzi koja bi trebala biti osnovana od strane Grada Zadra i djelovati u području sporta (boksa), slijedom čega nisu poznati podaci o njenom ustroju, iako obavljanje funkcije predsjednika udruge predstavlja obavljanje upravne (izvršne) funkcije u udruzi.

Slijedom navedenoga, sukladno članku 18. stavku 5. ZSSI-a, obveznik Dino Perović, može za vrijeme obnašanja dužnosti direktora trgovačkog društva EKO d.o.o. obavljati funkciju predsjednika sportske udruge koja će se osnovati u okviru prava da bude članom upravnih i nadzornih tijela najviše dviju neprofitnih udruga, pri čemu je dužan isto navesti u imovinskoj kartici, no nema pravo na naknadu ili primanje dara vezano za navedenu funkciju, osim prava na naknadu putnih i drugih opravdanih troškova. Obveznik je dužan navesti podatak o obavljanju funkcije u udruzi u godišnjoj imovinskoj kartici koju će podnijeti Povjerenstvu.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku putem opunomoćenika
2. Objava na internetskoj stranici Povjerenstva
3. Pismohrana